อย. เปิด Fast Track ให้ผู้ผลิต-นำเข้าหน้ากากอนามัยทางการแพทย์ อำนวยความสะดวกเต็มที่
อย. เปิด Fast Track ให้ผู้ผลิต-นำเข้าหน้ากากอนามัยทางการแพทย์ อำนวยความสะดวกเต็มที่ นพ.สุรโชค ต่างวิวัฒน์ รองเลขาธิการคณะกรรมการอาหารและยา กล่าวว่าจากสถานการณ์โรค COVID-19 ทำให้ประชาชนมีความต้องการใช้หน้ากากอนามัยเป็นจำนวนมาก ทำให้มีผู้ประกอบการหลายรายสนใจที่จะนำเข้าหน้ากากอนามัย นำเข้า หรือผลิตหน้ากากอนามัยทางการแพทย์  จำเป็นต้องขออนุญาตผลิต หรือนำเข้าจากสำนักงานคณะกรรมการอาหารและยา (อย.) ก่อน ซึ่ง อย. ได้มีมาตรการอำนวยความสะดวกแก่ผู้ประกอบการที่ต้องการผลิต หรือนำเข้าหน้ากากอนามัยทางการแพทย์เป็นลำดับแรก โดยจัดให้มีระบบ fast track ในการจดทะเบียนสถานประกอบการผลิต หรือนำเข้าหน้ากากอนามัยทางการแพทย์ โดยกรณีนำเข้า สามารถดำเนินการเสร็จสิ้นภายใน 1 วัน หากยื่นเอกสารที่แสดงว่ามีการขายหน้ากากอนามัยนั้นในประเทศผู้ผลิตหรือประเทศเจ้าของผลิตภัณฑ์ และเอกสารแสดงรายละเอียดของหน้ากากอนามัยนั้น เช่น ฉลากสินค้า ลักษณะของหน้ากากอนามัย วัตถุประสงค์การใช้ ส่วนผู้ประกอบการที่ต้องการผลิตหน้ากากอนามัยทางการแพทย์ อย. ได้จัดให้มีระบบ fast track ทั้งการตรวจเอกสารรวมไปถึงการตรวจสถานที่ผลิตด้วย อำนวยความสะดวกในทุกขั้นตอนให้แก่ผู้ประกอบการ เพื่อตอบสนองความต้องการของประชาชน